

 **REPUBLIKA HRVATSKA**

**Pravobranitelj za osobe s invaliditetom**

Broj: POSI-2.1.4.-802/25-04-06

Zagreb, 5. svibnja 2025. godine

**ORGANIZACIJAMA, SAVEZIMA, UDRUGAMA**

**I INICIJATIVAMA OSOBA S INVALIDITETOM**

**- prema dostavnim listama**

**Predmet: Dobrovoljno prikupljanje kontakt podataka u Registru osoba s invaliditetom**

*- obavijest, dostavlja se*

Poštovani,

Pravobranitelj za osobe s invaliditetom na temelju odredbi Zakona o pravobranitelju za osobe s invaliditetom (Narodne novine, broj 107/07) se, između ostalog, zalaže za zaštitu i promicanje prava i koristi osoba s invaliditetom i djece s teškoćama u razvoju te predlaže poduzimanje mjera za izgradnju cjelovitog sustava zaštite prava i interesa.

Ministarstvo unutarnjih poslova, Ravnateljstvo civilne zaštite, već godinama provode projekte izjednačavanja prava i mogućnosti osoba s invaliditetom u slučaju katastrofa i velikih nesreća. Iako su osobe s invaliditetom već dugo prepoznate kao posebno ranjiva skupina, njihovo pravo na jednaka prava i mogućnosti u hitnim slučajevima često se zanemaruje u lokalnim planovima hitnog odgovora i planiranjima postupaka civilne zaštite.

Sada se ostvaruje važan korak u osnaživanju osoba s invaliditetom daljnjom nadogradnjom Registra osoba s invaliditetom kojeg godinama razvija i vodi Hrvatski zavod za javno zdravstvo, a koji će u budućnosti moći sadržavati i podatke o svakoj osobi s invaliditetom kako bi se u slučaju ugroze organiziralo i provelo što učinkovitije spašavanje.

Zbog toga koristimo priliku i ovim putem pozvati sve osobe s invaliditetom da se odazovu ovom pozivu i putem sustava e-Građani s povjerenjem unesu svoje podatke, jer ne zaboravimo da ne znamo kada se i kakve hitne situacije mogu dogoditi svima nama. Poučeni ranijim iskustvima od poplave u Gunji, potresa u Zagrebu i na Banovini, te pandemije, osobama s invaliditetom spašavanje je tijekom hitnih situacija otežano, stoga je potrebno i od strane sustava, ali i od strane samih osoba s invaliditetom poduzeti i poduzimati mjere kojima će se osobama s invaliditetom kao i ostalim građanima moći pomagati u situacijama ugroze.

Slijedom navedenog prosljeđujemo ovu obavijest o mogućnosti proširenja postojećih podataka Registra osoba s invaliditetom s kontakt podacima koji su nužni za učinkovitije spašavanje u slučaju izvanrednih situacija i nesreća.

Osobe s invaliditetom mogu putem sustava e-Građani dopuniti svoje podatke podatcima o telefonskim brojevima, mail adresama, preferiranom načinu komunikacije, detaljima vezanima uz adresu te podacima o skrbniku, prevoditelju ili asistentu. Podaci se prikupljaju putem portala e-Građani, tj. izravno preko poveznice: <https://hana.hzjz.hr> . U tražilicu upišite **hana.hzjz.hr** , kliknite mišem na **Prijava** , prijavite se u sustav e-Građani koristeći odabranu vjerodajnicu. Nakon što ste ušli u sustav e-Građani, kliknite na **Unos/Ažuriranje kontakt podataka** na desnoj strani ekrana. Unesite svoje podatke u za to predviđene rubrike (elektronička pošta, mobilni telefon, fiksni telefon, preferirani način komunikacije, dodatna napomena vezano za kontakt, adresu – ulicu, kućni broj i grad, odnosno mjesto u kojem živite, detaljniji adresni opis – koji kat, ulaz i slično, podatke o skrbniku, asistentu i/ili prevoditelju: njegovo ili njezino ime i prezime, elektroničku poštu, telefon, odnosno mobitel te dodatnu napomenu. Potom kliknite na **Pohrani**!

Iz Hrvatskog zavoda za javno zdravstvo ističu da osobe s invaliditetom, njihove obitelji/skrbnici /asistenti mogu i osobno doći u Hrvatski zavod za javno zdravstvo, Radnička 22 u Zagrebu, a u slučaju potrebe za više informacija ili dodatnih pojašnjenja možete nazvati 091 468 3065 ili se javiti e-poštom: invaliditet@hzjz.hr .

Zamolili bi da ove informacije proslijedite svojim članicama i članovima.

S poštovanjem,

PRAVOBRANITELJ ZA

OSOBE S INVALIDITETOM

Darijo Jurišić